               EURÓPSKA KOMISIA
            V Bruseli4. 4. 2016
            COM(2016) 175 final
            2016/0093(NLE)
            Návrh
            ROZHODNUTIE RADY,
            ktorým sa schvaľuje uzavretie Dohody o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky Európskou komisiou.

               DÔVODOVÁ SPRÁVA

               1.KONTEXT NÁVRHU

               Počas samitu EÚ – India, ktorý sa konal 29. septembra 2008 v Marseille, bol prijatý nový spoločný akčný plán EÚ – India, v ktorom sa stanovuje, že obe strany „by mali spolupracovať v civilnom jadrovom výskume a vývoji spôsobom, ktorý je v súlade s ich medzinárodnými záväzkami.“

               Takáto spolupráca by mala byť založená na spoločnom záujme, mala by predpokladať prístup každej strany k výskumným aktivitám druhej strany, ako je to v prípade Dohody o vedecko-technickej spolupráci medzi EÚ a Indiou, a pokrývať všetky oblasti výskumu uvedené v rámcovom programe Európskeho spoločenstva pre atómovú energiu (ďalej len „Euratom“), ktorý dopĺňa program Horizont 2020.

               Smernice pre Európsku komisiu na vedenie rokovaní o dohode o spolupráci medzi Euratomom a Indiou pri výskume a vývoji v oblasti mierového využívania jadrovej energie schválila Rada 3. júla 2009.

               Komisia sa domnieva, že návrh dohody pripojený k tomuto návrhu je v súlade so smernicami na rokovania.

               Navrhovaná dohoda nebude mať žiadne finančné dôsledky na rozpočet EÚ. Výskumné činnosti v rámci tejto dohody budú financované z rámcových programov Euratomu pre výskum a vývoj.

               Vzhľadom na uvedené skutočnosti Európska komisia navrhuje, aby Rada v súlade s druhým odsekom článku 101 Zmluvy o založení Európskeho spoločenstva pre atómovú energiu (ďalej len „Zmluva o Euratome“) prijala pripojený návrh rozhodnutia Rady o uzavretí Dohody o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky Európskou komisiou.

               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               Neuplatňuje sa.

               3.PRÁVNE PRVKY NÁVRHU

               Uzavretie tejto dohody je založené na článku 101 ods. 2 Zmluvy o Euratome.

               2016/0093 (NLE)

               Návrh

               ROZHODNUTIE RADY,

               ktorým sa schvaľuje uzavretie Dohody o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky Európskou komisiou.

               RADA EURÓPSKEJ ÚNIE,

               so zreteľom na Zmluvu o založení Európskeho spoločenstva pre atómovú energiu, a najmä na jej článok 101 ods. 2,

               so zreteľom na návrh Európskej komisie,

               keďže:

               (1)Európska komisia viedla v súlade so smernicami Rady z 3. júla 2009 rokovania o uzavretí Dohody o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky.

               (2)Tieto rokovania boli teraz úspešne ukončené.

               (3)Je preto vhodné schváliť uzavretie tejto dohody Európskou komisiou,

               PRIJALA TOTO ROZHODNUTIE:

               Jediný článok

               Uzavretie Dohody o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky Európskou komisiou sa týmto schvaľuje. Znenie dohody je priložené k tomuto rozhodnutiu.

               V Bruseli

                     Za Radu

                     predseda

    ---documentbreak---

               EURÓPSKA KOMISIA
            V Bruseli4. 4. 2016
            COM(2016) 175 final
            PRÍLOHA
            k návrhu rozhodnutia Rady, ktorým sa schvaľuje uzavretie Dohody o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky Európskou komisiou.
            Rozhodnutie Rady
            Dohoda o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky.

               PRÍLOHA

               k návrhu rozhodnutia Rady, ktorým sa schvaľuje uzavretie Dohody o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky Európskou komisiou.

               Rozhodnutie Rady

               Dohoda o spolupráci pri výskume a vývoji v oblasti mierového využívania jadrovej energie medzi Európskym spoločenstvom pre atómovú energiu a vládou Indickej republiky.

               EURÓPSKE SPOLOČENSTVO PRE ATÓMOVÚ ENERGIU (EURATOM),

               ďalej len „Spoločenstvo“, na jednej strane, a

               VLÁDA INDICKEJ REPUBLIKY,

               ďalej len „India“

               na strane druhej,

               ďalej len „zmluvné strany“,

               SO ŽELANÍM ďalej rozvíjať dlhodobú, stabilnú vedeckú a technologickú spoluprácu v oblastiach spoločného záujmu spojených s mierovým a nevýbušným využívaním jadrovej energie na základe vzájomného prospechu a reciprocity a v súlade so svojimi právnymi predpismi a medzinárodnými záväzkami;

               VZHĽADOM NA Dohodu o obchodnej a hospodárskej spolupráci medzi Európskym hospodárskym spoločenstvom a Indickou republikou z roku 1985 a Dohodu o vedeckej a technologickej spolupráci medzi Európskym spoločenstvom a vládou Indickej republiky podpísanú v roku 1998, v rámci ktorej prebiehala aktívna spolupráca a výmena informácií, a najmä;

               VZHĽADOM NA Dohodu o spolupráci medzi vládou Indickej republiky a Európskym spoločenstvom pre atómovú energiu v oblasti výskumu energie jadrovej syntézy, ktorá nadobudla účinnosť 17. mája 2010;

               VZHĽADOM NA význam vedy a techniky pre hospodársky a sociálny rozvoj Spoločenstva a Indie;

               VZHĽADOM NA potrebu podporiť uplatnenie výsledkov vedeckej a technologickej spolupráce na vzájomný hospodársky a sociálny prospech obidvoch strán;

               VZHĽADOM NA to, že Spoločenstvo a India v súčasnosti uskutočňujú výskumné a vývojové činnosti v oblasti mierového využívania jadrovej energie a že účasť na výskumných a vývojových činnostiach druhej strany prinesie obojstranné výhody na základe reciprocity;

               KEĎŽE spolupráca v oblasti mierového využívania jadrovej energie medzi Spoločenstvom a Indiou by mala ďalej zlepšovať výskum v oblastiach spoločného záujmu;

               KEĎŽE India i Spoločenstvo a všetky jeho členské štáty uzavreli s Medzinárodnou agentúrou pre atómovú energiu (MAAE, ďalej len „Agentúra“) osobitné dohody o zárukách;

               KEĎŽE v dohode o zárukách medzi Indiou a Agentúrou sa predpokladá spolupráca s Indiou v oblasti mierového využívania jadrovej energie a pri ďalšom rozvoji indického civilného jadrového programu na trvalej a dlhodobej báze;

               OPÄTOVNE POTVRDZUJÚC podporu cieľov Agentúry zo strany vlády Indie, Spoločenstva a vlád jeho členských štátov;

               POZNAMENÁVAJÚC, že v Spoločenstve sa jadrové bezpečnostné záruky uplatňujú na základe kapitoly 7 Zmluvy o založení Európskeho spoločenstva pre atómovú energiu, ako aj na základe dohôd o zárukách uzatvorených medzi Spoločenstvom, jeho členskými štátmi a Agentúrou;

               UZNÁVAJÚC, že India, Spoločenstvo a jeho členské štáty dosiahli porovnateľne pokročilú úroveň v mierovom využívaní jadrovej energie a v bezpečnosti vďaka svojim príslušným zákonom a predpisom týkajúcim sa zdravia, bezpečnosti, mierového využívania jadrovej energie a ochrany životného prostredia,

               SA DOHODLI TAKTO:

               Článok 1
                  Vymedzenie pojmov

               Na účely tejto dohody platí:

               1.„zmluvné strany“ sú vláda Indie a Európske spoločenstvo pre atómovú energiu; „zmluvná strana“ je jedna z uvedených „zmluvných strán“;

               2.„Spoločenstvo“ je jednak:

               a)právnická osoba vytvorená Zmluvou o založení Európskeho spoločenstva pre atómovú energiu (Euratom), ako aj

               b)územie, na ktoré sa vzťahuje zmluva o Euratome;

               3.„spolupráca“ je akákoľvek činnosť, ktorú zmluvné strany vykonávajú alebo podporujú podľa tejto dohody a ktorá zahŕňa spoločný výskum;

               4.„informácie“ sú vedecké a technické údaje, výsledky a metódy výskumu a vývoja, ktoré vyplývajú zo spoločného výskumu, a všetky ďalšie informácie, ktoré zmluvné strany a/alebo účastníci spoločného výskumu považujú za potrebné poskytovať alebo si vymieňať v rámci tejto dohody alebo výskumu uskutočňovaného na jej základe.

               5.„duševné vlastníctvo“ sa chápe v súlade s definíciou v článku 2 Konvencie o založení Svetovej organizácie duševného vlastníctva uzavretej v Štokholme 14. júla 1967;

               6.„spoločný výskum“ je výskum a súvisiace vzdelávanie, odborná príprava alebo technologický rozvoj, ktoré sa uskutočňujú s finančnou podporou alebo bez finančnej podpory jednej alebo oboch zmluvných strán, zahŕňajú spoluprácu účastníkov zo Spoločenstva a Indie, a ktoré zmluvné strany alebo ich účastníci realizujúci vedeckovýskumné programy písomne označili za spoločný výskum. Ak finančnú podporu poskytuje iba jedna zmluvná strana, takéto označenie vykoná táto strana a účastník daného projektu;

               7.„účastník“ je akákoľvek osoba, výskumný ústav, právny subjekt, firma alebo iný subjekt vrátane vedeckých a technologických organizácií a agentúr, ktorým niektorá zmluvná strana umožnila iným spôsobom zúčastniť sa na spolupráci v rámci tejto dohody, vrátane samotných zmluvných strán.

               8.„výsledky duševnej činnosti“ sú informácie a/alebo duševné vlastníctvo;

               9. „osoby“ sú akákoľvek fyzická osoba, podnik alebo iný subjekt určené zmluvnými stranami, ktoré sa riadia uplatniteľnými právnymi predpismi a nariadeniami v príslušnej územnej jurisdikcii zmluvných strán.

               10.„jadrový materiál“ je akýkoľvek zdrojový materiál alebo špeciálny štiepny materiál v zmysle vymedzenia týchto pojmov v glosári MAAE.

               Článok 2
                  Účel

               1. Celkovým účelom tejto dohody je podnietiť a uľahčiť spoluprácu pri výskume a vývoji v oblasti mierového, nevýbušného, nevojenského využívania jadrovej energie na základe vzájomného prospechu, rovnosti a reciprocity s cieľom posilniť celkový vzťah spolupráce medzi Spoločenstvom a Indiou a v súlade s potrebami a prioritami ich jadrových programov.

               2. Cieľom tejto dohody je podporiť spoluprácu pri výskume a vývoji medzi Spoločenstvom a Indiou, a najmä uľahčiť účasť výskumných subjektov každej zmluvnej strany vo výskumných projektoch realizovaných v rámci príslušných výskumných programov druhej strany.

               3. Ustanovenia tejto dohody nemožno vykladať tak, že sa nimi zmluvné strany zaväzujú k akejkoľvek podobe exkluzivity, a každá zmluvná strana má právo vykonávať činnosti nezávisle od druhej zmluvnej strany.

               4. Táto dohoda sa plní tak, aby:

               a) sa zabránilo obmedzovaniu alebo zdržiavaniu jadrových činností na území ktorejkoľvek zmluvnej strany;

               b) sa zabránilo nežiaducim zásahom do týchto činností;

               c) sa udržala zhoda s prísnymi praktikami riadenia požadovanými pre hospodárne a bezpečné vedenie takýchto činností;

                5. Ustanovenia tejto dohody sa nevyužívajú na účely:

               a) zasahovania do jadrovej stratégie alebo programov ktorejkoľvek zmluvnej strany, ani na účely, ktoré sú v rozpore s mierovým využívaním jadrovej energie;

               b) obmedzovania voľného pohybu jadrového materiálu, nejadrového materiálu a zariadení na území Spoločenstva alebo na území Indie.

               Článok 3
                  Zásady

               Spolupráca sa riadi týmito zásadami:

               1.vzájomný prospech založený na celkovej rovnováhe výhod;

               2.recipročný prístup k činnostiam výskumu a technologického vývoja uskutočňovanými každou zmluvnou stranou;

               3.včasná výmena informácií, ktorá môže ovplyvniť pôsobenie účastníkov pri spolupráci;

               4.účinná ochrana duševného vlastníctva a spravodlivé delenie práv duševného vlastníctva.

               Článok 4
                  Oblasti spolupráce pri výskume a vývoji

               Spolupráca podľa tejto dohody môže zahŕňať všetky činnosti výskumu a technologického vývoja (ďalej len „VaV“) stanovené v rámcových programoch Spoločenstva v oblasti jadrového výskumu a odbornej prípravy v súlade s článkom 7 Zmluvy o založení Spoločenstva a aktivity VaV v Indii v oblasti mierového využitia jadrovej energie v príslušných vedecko-technických oblastiach. Táto spolupráca sa vykonáva v rámci príslušných právomocí a programov každej zmluvnej strany a v súlade s ich vnútroštátnymi právnymi predpismi a medzinárodnými záväzkami. Môže sa týkať týchto oblastí VaV:

               Jadrové štiepenie

               –i) bezpečnosť reaktorov s výnimkou reaktorov s vysoko obohateným uránom (nad 20 % U235) a bezpečnosť elektrární a palivového cyklu súvisiacich s týmito reaktormi;

               –ii) ochrana pred žiarením a monitorovanie životného prostredia;

               –iii) nakladanie s rádioaktívnym odpadom, najmä znižovanie objemu odpadu, jeho úprava a správanie počas skladovania;

               –iv) vyraďovanie, dekontaminácia a rozobratie jadrových zariadení;

                Pokrok pri vývoji techník a metodík v oblasti jadrovej bezpečnosti, fyzickej ochrany a bezpečnostných záruk;

                Základný a aplikovaný výskum v jadrových vedách;

                Iné využívanie jadrovej technológie než na výrobu energie, napríklad v poľnohospodárstve, zdravotnej starostlivosti, pri výrobe priemyselných izotopov;

                Riadené termonukleárne štiepenie;

                Vzdelávanie a odborná príprava,

                Ostatné oblasti spolupráce týkajúce sa civilného jadrového výskumu a vývoja, na ktorých sa môžu zmluvné strany dohodnúť, pokiaľ sa na tieto oblasti vzťahujú ich príslušné programy.

               Spolupráca, na ktorú sa v tomto článku odkazuje ako na spoluprácu medzi zmluvnými stranami, sa môže uskutočniť aj medzi osobami a podnikmi zriadenými na príslušných územiach zmluvných strán.

                Článok 5
                  Formy spolupráce

               1.Zmluvné strany v súlade so svojimi platnými právnymi predpismi, nariadeniami a politikami v čo najväčšej možnej miere podporujú zapojenie účastníkov do spolupráce podľa tejto dohody s cieľom poskytnúť im porovnateľné možnosti účasti na svojich vedeckých a technologických výskumných a vývojových aktivitách.

               2.Spolupráca môže mať tieto formy:

               a)účasť indických výskumných subjektov na projektoch VaV v rámcových programoch Euratomu na území Spoločenstva v oblasti jadrového výskumu a odbornej prípravy a účasť výskumných subjektov so sídlom v krajinách Spoločenstva na podobných indických programoch VaV. Táto účasť podlieha predpisom a postupom, ktoré sa uplatňujú na programy VaV každej zmluvnej strany,

               b)spoločné projekty VaV: spoločné projekty VaV sa realizujú, ak účastníci pripravia plán technického riadenia uvedený v prílohe A,

               c)návštevy a výmeny študentov, vedcov a technických odborníkov,

               d)spoločná organizácia vedeckých seminárov, konferencií, sympózií, pracovných seminárov a krátkodobých školení, ako aj účasť odborníkov na týchto aktivitách,

               e)výmeny, spoločné využívanie a prevod vzoriek, materiálov, nástrojov a zariadení na pokusné účely,

               f)výmeny informácií o postupoch, právnych predpisoch a programoch týkajúcich sa spolupráce v rámci tejto dohody,

               g)akékoľvek iné formy odporučené riadiacim výborom zriadeným podľa článku 10 tejto dohody, ktoré sú v súlade s politikou a postupmi platnými pre obidve zmluvné strany.

               Článok 6
                  Mierové využitie

               1.
                     Spolupráca podľa tejto dohody sa uskutočňuje len na mierové a nevýbušné účely.

               2.
                     Zmluvné strany zabezpečia, aby sa materiál, jadrový materiál, vybavenie a technológia prevádzané podľa tejto dohody a jadrový materiál, ktorý sa získal opätovne alebo sa získal ako vedľajší produkt, používali iba na mierové a nevýbušné účely.

               Článok 7
                  Jadrová bezpečnosť

               Uplatňujú sa ustanovenia „Dohovoru o jadrovej bezpečnosti“ (dokument CNS-MAAE, INFCIRC/449), ktorého zmluvnými stranami sú aj India, Spoločenstvo a jeho členské štáty. Zmluvným stranám dohody a členským štátom Spoločenstva nevznikajú žiadne ďalšie povinnosti okrem záväzkov prijatých podľa Dohovoru o jadrovej bezpečnosti.

               Článok 8
                  Záruky jadrovej bezpečnosti

               1.
                     Jadrový materiál a zariadenie prevedené v súlade s touto dohodou na Indickú republiku, ako aj nasledujúce generácie jadrového materiálu získaného opätovne alebo získaného ako vedľajší produkt sú a zostávajú podriadené bezpečnostným zárukám MAAE podľa Dohody medzi vládou Indickej republiky a Medzinárodnou agentúrou pre atómovú energiu o uplatňovaní bezpečnostných záruk v civilných jadrových zariadeniach (INFCIRC/754), ktorá nadobudla účinnosť 11. mája 2009, a jej následných dodatkov.

               2.
                     Jadrový materiál a zariadenie prevedené v súlade s touto dohodou na členské štáty Spoločenstva, ako aj nasledujúce generácie jadrového materiálu získaného opätovne alebo získaného ako vedľajší produkt sú a zostávajú podriadené bezpečnostným zárukám Euratomu podľa Zmluvy o Euratome a bezpečnostným zárukám Medzinárodnej agentúry pre atómovú energiu podľa týchto dohôd:

               i)
                     Dohoda medzi Belgickým kráľovstvom, Dánskym kráľovstvom, Fínskou republikou, Helénskou republikou, Holandským kráľovstvom, Írskom, Luxemburským veľkovojvodstvom, Portugalskou republikou, Rakúskou republikou, Spolkovou republikou Nemecko, Španielskym kráľovstvom, Švédskym kráľovstvom, Talianskou republikou, Bulharskou republikou, Cyperskou republikou, Českou republikou, Estónskou republikou, Litovskou republikou, Lotyšskou republikou, Maďarskou republikou, Maltskou republikou, Poľskou republikou, Rumunskou republikou, Slovenskou republikou, Slovinskou republikou, Spoločenstvom a Agentúrou o uplatňovaní článku III ods. 1 a ods. 4 Zmluvy o nešírení jadrových zbraní uzatvorená 5. apríla 1973 (ďalej len „Dohoda o bezpečnostných opatreniach pre členské štáty Spoločenstva, ktoré nevlastnia jadrové zbrane“), doplnená Dodatkovým protokolom uzatvoreným 22. septembra 1998 (INFCIRC/193);

               ii)
                     Dohoda medzi Spojeným kráľovstvom Veľkej Británie a Severného Írska, Spoločenstvom a Agentúrou o uplatňovaní bezpečnostných opatrení v Spojenom kráľovstve Veľkej Británie a Severného Írska v súvislosti so Zmluvou o nešírení jadrových zbraní, ktorá bola podpísaná 6. septembra 1976 (ďalej len „Dohoda o bezpečnostných opatreniach pre Spojené kráľovstvo“), doplnená Dodatkovým protokolom uzatvoreným 22. septembra 1998 (INFCIRC/263) a

               iii)
                     Dohoda medzi Francúzskom, Spoločenstvom a Agentúrou o uplatňovaní bezpečnostných opatrení vo Francúzsku uzatvorená 27. júla 1978 (ďalej len „Dohoda o bezpečnostných opatreniach pre Francúzsko“), doplnená Dodatkovým protokolom uzatvoreným 22. septembra 1998 (INFCIRC/290).

               Článok 9

               Opätovné prevody

               1.
                     Prijímajúca strana požiada dodávajúcu stranu o predchádzajúci písomný súhlas s akýmkoľvek ďalším opätovným prevodom uskutočneným mimo jurisdikcie zmluvných strán týkajúcim sa materiálu, jadrového materiálu, zariadenia a súvisiacich technológií, ktoré boli na ňu v súlade s touto dohodou prevedené.

               2.
                     Prijímajúca strana zároveň požiada dodávajúcu stranu o predchádzajúci písomný súhlas s akýmkoľvek prevodom materiálu, jadrového materiálu, zariadenia a súvisiacich technológií získaných alebo odvodených pri používaní materiálu, jadrového materiálu, zariadenia a súvisiacich technológií, ktoré tejto strane pôvodne previedla dodávajúca zmluvná strana.

               3.
                     Prijímajúca strana získa aj záruky na medzivládnej úrovni od tretej strany, na ktorú má v úmysle uskutočniť opätovný prevod opísaný v odseku 1, alebo prevod opísaný v odseku 2, ktorými sa potvrdí, že opätovne prevádzané alebo prevádzané položky budú:

               a) použité iba na mierové a nevýbušné účely a

               b) budú podliehať systému záruk MAAE.

               Článok 10
                  Koordinácia a uľahčovanie spolupráce

               1.Koordináciu a uľahčenie spolupráce podľa tejto dohody zabezpečuje v mene Indie Úrad pre jadrovú energiu a v mene Spoločenstva útvar Európskej komisie zodpovedný za riadenie výskumnej činnosti v rámcových programoch Euratomu, ktorí vystupujú ako výkonní zástupcovia.

               2.Výkonní zástupcovia zriadia Riadiaci výbor pre spoluprácu v oblasti VaV (ďalej len „riadiaci výbor“) poverený spravovaním tejto dohody; výbor sa skladá z rovnakého počtu oficiálnych zástupcov každej zmluvnej strany; výbor prijme svoj rokovací poriadok.

               3.Riadiaci výbor plní okrem iného tieto funkcie:

               a)podporuje a zabezpečuje dohľad nad rôznymi formami spolupráce v oblasti VaV uvedenými v článku 5;

               b)odporúča spoločné projekty VaV, ktoré sa majú financovať na základe rozdelenia nákladov medzi zmluvné strany a ktoré sa majú prijímať ako odozva na schválený text spoločnej výzvy na podanie návrhov vydaný súčasne výkonnými zástupcami;

               Spoločné projekty, ktoré predložili vedci jednej strany na účasť v programoch druhej strany, vyberie každá zmluvná strana podľa príslušného výberového procesu každej zmluvnej strany s možnou účasťou odborníkov z obidvoch strán.

               c)určuje prioritné odvetvia alebo pododvetvia spoločného záujmu na nasledujúci rok v súlade s článkom 5.2 písm. a) spomedzi potenciálnych odvetví spolupráce v oblasti VaV, v ktorých je spolupráca žiaduca;

               d)odporúča v súlade s článkom 5.2 písm. c) vedcom obidvoch strán, aby spojili svoje projekty, ktoré by boli navzájom prospešné a mohli by sa dopĺňať;

               e)overuje, či sa článok 5.2 písm. e), f) a g) uplatňujú v súlade s ustanoveniami tejto dohody;

               f)podáva odporúčania v súlade s článkom 5.2;

               g)poskytuje zmluvným stranám poradenstvo v oblasti zvyšovania a zlepšovania spolupráce, ktoré je v súlade so zásadami stanovenými v tejto dohode;

               h)uskutočňuje prieskum efektívneho fungovania a uplatňovania tejto dohody;

               i)poskytuje zmluvným stranám každý rok správu o stave, dosiahnutej úrovni a efektívnosti spolupráce vykonávanej podľa tejto dohody.

               4.Riadiaci výbor sa spravidla schádza raz ročne v súlade so spoločne schváleným harmonogramom; zasadnutia by sa mali konať striedavo v Spoločenstve a v Indii. Na žiadosť ktorejkoľvek zmluvnej strany sa môžu zorganizovať mimoriadne zasadnutia.

               5.Rozhodnutia riadiaceho výboru sa prijímajú na základe konsenzu. Na každom zasadnutí sa vyhotoví zápis, ktorý bude obsahovať záznam rozhodnutí a hlavných prerokovaných bodov. Tento zápis musia schváliť menovaní spolupredsedovia riadiaceho výboru.

               6.Iné náklady ako cestovné a výdavky na ubytovanie, ktoré priamo súvisia so zasadnutím riadiaceho výboru, hradí hostiteľská strana. Náklady, ktoré vzniknú riadiacemu výboru alebo v jeho mene, nesie strana, z ktorej pochádza príslušný člen.

               Článok 11
                  Financovanie

               1.Spolupráca sa realizuje v závislosti od dostupnosti príslušných finančných prostriedkov a podlieha platným právnym predpisom, nariadeniam, politikám a programom zmluvných strán. Náklady, ktoré vzniknú účastníkom zo spolupráce, nesmú vyžadovať žiadne prevody finančných prostriedkov medzi stranami.

               2.V prípadoch, keď sa zvláštnymi programami spolupráce jednej zmluvnej strany stanoví finančná podpora účastníkom druhej zmluvnej strany, sa všetky takéto granty alebo finančné príspevky realizujú v súlade s právnymi predpismi platnými na území každej strany. V takom prípade sa v osobitnej dohode opíšu uplatňované podmienky, ktoré nebudú v rozpore s podmienkami tejto dohody.

               Článok 12

               Vstup pracovníkov a experimentálnych zariadení

               Každá zmluvná strana prijme všetky oprávnené opatrenia a vynaloží maximálne úsilie v rámci platných právnych predpisov na území obidvoch strán na to, aby uľahčila vstup na svoje územie, pobyt na ňom a jeho opustenie pre osoby, materiál, údaje, vzorky, nástroje a prístroje na experimentálne účely zapojené do spolupráce alebo využívané pri spolupráci, ktoré určia strany podľa tejto dohody.

               Článok 13
                  Šírenie a využívanie informácií

               1.
                     Výskumné subjekty so sídlom v Indii, ktoré sa zúčastňujú na projektoch Spoločenstva v oblasti VaV, sa riadia, pokiaľ ide o vlastníctvo, šírenie a využívanie informácií, ako aj práva duševného vlastníctva, ktoré vyplývajú z tejto účasti, pravidlami o šírení výsledkov, ktoré vyplývajú zo zvláštnych programov Spoločenstva v oblasti VaV, ako aj ustanoveniami prílohy A k tejto dohode, ktorá je neoddeliteľnou súčasťou tejto dohody. Uvedená príloha sa môže zmeniť bez toho, aby boli dotknuté ustanovenia tejto dohody.

               2.
                     Výskumné subjekty so sídlom v Spoločenstve, ktoré sa zúčastňujú na indických projektoch v oblasti VaV, sa riadia, pokiaľ ide o vlastníctvo, šírenie a využívanie informácií, ako aj práva duševného vlastníctva, ktoré vyplývajú z tejto účasti, pravidlami a postupmi, ktoré sa vzťahujú na indické výskumné subjekty, ako aj ustanoveniami prílohy A k tejto dohode.

               3.
                     Ustanovenia tejto dohody sa nesmú používať na účely získavania komerčných alebo priemyselných výhod ani na účely, ktoré zasahujú do komerčných alebo priemyselných záujmov, či už domácich alebo medzinárodných, ktorejkoľvek zmluvnej strany alebo autorizovaných osôb, ani na účely, ktoré zasahujú do jadrovej politiky ktorejkoľvek zmluvnej strany alebo vlády členských štátov Spoločenstva.

               Článok 14
                  Dôverná povaha

               Bez toho, aby bolo dotknuté uplatňovanie článku 12, sa obe zmluvné strany zaväzujú uchovávať v tajnosti, na obdobie maximálne 10 rokov po vypovedaní alebo ukončení tejto dohody, všetky informácie, skutočnosti alebo udalosti týkajúce sa druhej zmluvnej strany a priamo nesúvisiace s predmetom dohody, s ktorými sa mohli oboznámiť v priebehu jej realizácie, pokiaľ tieto informácie neboli zverejnené (inak než v dôsledku ich zverejnenia niektorou zo strán v rozpore s touto dohodou alebo akýmkoľvek iným záväzkom).

               Článok 15
                  Dvojstranné dohody o spolupráci v oblasti jadrovej energie

               1.
                     Touto dohodou nie sú dotknuté existujúce bilaterálne dohody, najmä Dohoda o spolupráci medzi vládou Indickej republiky a Európskym spoločenstvom pre atómovú energiu v oblasti výskumu energie z jadrovej syntézy, ktorá nadobudla účinnosť 17. mája 2010, alebo dohody uzavreté medzi Indiou a jednotlivými členskými štátmi Spoločenstva.

               2.
                     Pokiaľ majú členské štáty Spoločenstva záujem nadviazať s Indiou bilaterálnu spoluprácu, môžu tak urobiť podľa tejto dohody.

               Článok 16
                  Platné právne predpisy

               Táto dohoda sa vykladá v súlade s príslušnými zákonmi a právnymi predpismi platnými v Spoločenstve a Indii, ako aj s medzinárodnými záväzkami zmluvných strán. V prípade Spoločenstva patrí medzi platné právne predpisy Zmluva o Euratome a od nej odvodené právne predpisy.

               Článok 17
                  Nadobudnutie účinnosti, ukončenie a riešenie sporov

               1.
                     Táto dohoda nadobúda účinnosť dňom, v ktorom si strany navzájom písomne oznámili, že právne požiadavky na nadobudnutie účinnosti tejto dohody boli splnené.

               2.
                     Táto dohoda sa uzatvára na obdobie desiatich rokov. Platnosť dohody sa potom automaticky predlžuje o ďalšie päťročné obdobia, pokiaľ jedna zo zmluvných strán neoznámi druhej zmluvnej strane svoj zámer túto dohodu ukončiť podľa postupu stanoveného v odsekoch 5 a 6 tohto článku.

               3.
                     Príloha k tejto dohode predstavuje neoddeliteľnú súčasť tejto dohody a môže sa meniť v súlade s odsekom 2 tohto článku.

               4.
                     Túto dohodu možno zmeniť dohodou zmluvných strán. Zmeny nadobudnú účinnosť dňom, v ktorom si zmluvné strany navzájom písomne oznámili, že ich príslušné vnútorné postupy potrebné na zmenu tejto dohody boli splnené.

               5.
                     Každá zo zmluvných strán môže túto dohodu ukončiť písomným oznámením druhej strane so šesťmesačnou výpovednou lehotou. Uplynutie platnosti alebo ukončenie tejto dohody neovplyvní platnosť ani čas trvania žiadnych dojednaní prijatých na jej základe ani žiadnych špecifických práv a povinností, ktoré vznikli v súlade s prílohou A.

               6.
                     Ak niektorá strana alebo členský štát Spoločenstva kedykoľvek po nadobudnutí účinnosti tejto dohody podnikne kroky akéhokoľvek druhu, ktoré by viedli k závažnému porušeniu ich povinností vyplývajúcich z tejto dohody, má druhá strana právo ukončiť ďalšiu spoluprácu podľa tejto dohody alebo túto dohodu pozastaviť alebo ukončiť či vypovedať príslušným písomným oznámením.

               7.
                     Všetky otázky alebo spory týkajúce sa výkladu alebo realizácie tejto dohody urovnajú zmluvné strany vzájomnou dohodou v rámci riadiaceho výboru zriadeného článkom 10.

               8.
                     Bez ohľadu na celkové alebo čiastočné ukončenie ďalšej spolupráce podľa tejto dohody alebo vypovedanie tejto dohody z akéhokoľvek dôvodu sa naďalej uplatňujú ustanovenia článkov 13 a 14 tejto dohody.

               Článok 18

               Autentické jazykové znenia

               Táto dohoda je vyhotovená v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a hindskom jazyku, pričom každé znenie je rovnako autentické.

               Na dôkaz toho dolupodpísaní splnomocnení zástupcovia podpísali túto dohodu.

                        Za Európske spoločenstvo pre atómovú energiu

                        Za vládu Indickej republiky

                        Úrad pre jadrovú energiu

               PRÍLOHA A

               PRÁVA DUŠEVNÉHO VLASTNÍCTVA

               Práva duševného vlastníctva vytvorené alebo nadobudnuté v rámci dohody sa udeľujú spôsobom ustanoveným v tejto prílohe.

               UPLATŇOVANIE

               Táto príloha platí pre spoločný výskum uskutočňovaný podľa dohody, pokiaľ sa zmluvné strany nedohodnú inak.

               I.
                     Vlastníctvo, udelenie a výkon práv

               1.
                     Na účely tejto dohody je „duševné vlastníctvo“ vymedzené v článku 1 písm. c) dohody.

               2.
                     Táto príloha sa týka udeľovania práv a záujmov zmluvných strán a ich účastníkov. Každá zmluvná strana a jej účastníci zabezpečia, aby druhá zmluvná strana a jej účastníci mohli získavať práva duševného vlastníctva udelené v súlade s touto prílohou. Touto prílohou sa inak neupravuje ani neovplyvňuje udeľovanie práv, nárokov a licenčných poplatkov medzi zmluvnou stranou a jej štátnymi príslušníkmi alebo účastníkmi, ktoré sa stanovia na základe právnych predpisov a postupov každej zmluvnej strany a v súlade s medzinárodnými dohovormi (dohovormi Svetovej organizácie duševného vlastníctva) a príslušnými vnútroštátnymi pravidlami v oblasti duševného vlastníctva.

               3.
                     Zmluvné strany uplatňujú tieto zásady, ktoré sú stanovené v osobitných zmluvných dojednaniach:

               a)
                     účinná ochrana duševného vlastníctva vrátane autorských práv k softvéru. Zmluvné strany zabezpečia, aby si ony samy a/alebo ich účastníci navzájom v primeranom čase oznamovali vytvorenie akéhokoľvek duševného vlastníctva, ktoré vyplynie z tejto dohody alebo zo spôsobov jej uplatňovania, a aby v prípade potreby požiadali včas o ochranu takéhoto duševného vlastníctva;

               b)
                     efektívne využitie výsledkov;

                c)
                     prihliadanie na príspevky zmluvných strán a ich účastníkov pri určovaní ich práv a záujmov.

                d)
                     nediskriminačné zaobchádzanie s účastníkmi druhej zmluvnej strany ako s ich vlastnými účastníkmi, pokiaľ ide o vlastníctvo, využívanie a šírenie informácií, ako aj vlastníctvo, udeľovanie a výkon práv duševného vlastníctva;

               e)
                     ochrana informácií podliehajúcich obchodnému tajomstvu.

               4.
                     Účastníci spoločne vypracujú plán technického riadenia (PTR). PTR je špecifická dohoda medzi účastníkmi spoločného výskumu, ktorou sa definujú ich príslušné práva a povinnosti vrátane práv a povinností týkajúcich sa vlastníctva a využívania informácií vrátane ich zverejňovania a duševného vlastníctva vytvoreného počas spoločného výskumu. Pokiaľ ide o duševné vlastníctvo, plánom technického riadenia sa bude obvykle upravovať, okrem iného, vlastníctvo, ochrana, užívateľské práva na účely výskumu a vývoja, využívanie a šírenie vrátane dojednaní pre spoločné publikovanie práva a povinnosti hosťujúcich výskumných pracovníkov a postupy riešenia sporov. Plánom sa bude upravovať aj nakladanie s prioritnými a menej významnými informáciami, udeľovanie licencií a dosiahnuté výsledky. PTR sa vypracujú v súlade s platnými predpismi a pravidlami každej strany bez toho, aby boli dotknuté medzinárodné (s odkazom na dohovory Svetovej organizácie duševného vlastníctva) a príslušné vnútroštátne pravidlá platné v oblasti práv duševného vlastníctva, pričom sa zohľadnia ciele spoločného výskumu, príslušné finančné alebo iné príspevky strán a účastníkov, výhody a nevýhody udeľovania licencií podľa územného členenia alebo oblastí ich použitia, požiadavky stanovené príslušnými vnútroštátnymi právnymi predpismi, postupy riešenia sporov a ďalšie faktory, ktoré účastníci považujú za vhodné. V spoločných plánoch technického riadenia sa budú z hľadiska duševného vlastníctva riešiť aj práva a povinnosti týkajúce sa výskumu vykonávaného hosťujúcimi výskumnými pracovníkmi. PTR schvaľujú príslušné agentúry alebo aparáty zmluvných strán, ktoré sa podieľajú na financovaní výskumu, a to pred uzavretím špecifických zmlúv o spolupráci v oblasti výskumu a vývoja, ktorých sú súčasťou.

               5.
                     Informácie alebo duševné vlastníctvo vytvorené počas spoločného výskumu, ktoré nie sú uvedené v PTR, sa budú udeľovať podľa zásad stanovených v PTR, ktorý sa dokončí čo najskôr. V prípade absencie plánu technického riadenia alebo v prípade nezhody, ktorú nie je možné vyriešiť dohodnutým postupom riešenia sporov, sa takéto informácie alebo duševné vlastníctvo stanú spoločným vlastníctvom všetkých účastníkov zapojených do spoločného výskumu, z ktorého informácie alebo duševné vlastníctvo vzniknú. Každý účastník, na ktorého sa toto ustanovenie vzťahuje, je oprávnený tieto informácie alebo duševné vlastníctvo používať pre svoje obchodné využitie bez územného obmedzenia.

               6.
                     Každá zmluvná strana v súlade s platnými vnútroštátnymi právnymi predpismi a pri dodržaní vyššie uvedených zásad zabezpečí, aby boli druhej strane a jej účastníkom udelené práva duševného vlastníctva.

               7.
                     Pri zachovaní podmienok hospodárskej súťaže v oblastiach, ktoré sa uvádzajú v tejto dohode, sa každá strana bude usilovať zabezpečiť, aby sa práva získané na základe tejto dohody a pod ňu patriace dojednania vykonávali tak, aby podporovali najmä šírenie a využívanie informácií, ktoré sú vytvorené, šírené alebo inak sprístupnené na základe tejto dohody.

               8.
                     Ukončenie alebo uplynutie platnosti dohody neovplyvní práva alebo povinnosti účastníkov, pokiaľ ide o duševné vlastníctvo podľa schválených prebiehajúcich projektov v súlade s touto prílohou.

               II.
                     Diela chránené autorským právom a písomné diela vedeckej povahy

               S autorským právom prináležiacim stranám alebo ich účastníkom sa nakladá v súlade s Bernským dohovorom (Parížsky akt z roku 1971) a s dohodou TRIPS. Bez toho, aby boli dotknuté ustanovenia oddielov I a III a možnosť získať práva duševného vlastníctva, a pokiaľ nie je v PTR dohodnuté inak, zmluvné strany alebo účastníci zverejnia výsledky výskumu spoločne. Podľa predchádzajúceho všeobecného pravidla sa uplatňujú tieto postupy:

               1.
                     V prípade, že jedna zmluvná strana alebo jej účastníci uverejnia vedecké a technické časopisy, články, správy, knihy vrátane videozáznamov, ktoré sú výsledkom spoločného výskumu v rámci dohody, má druhá zmluvná strana a jej účastníci právo na celosvetovú, neobmedzenú, neodvolateľnú a bezplatnú licenciu na preklad, reprodukciu, spracovanie, vysielanie a verejné šírenie takýchto diel.

               2.
                     Zmluvné strany sa budú usilovať o čo najväčšie šírenie písomných diel vedeckého charakteru pochádzajúcich zo spoločného výskumu podľa tejto dohody a vydávaných nezávislými vydavateľmi.

               3.
                     Vo všetkých výtlačkoch diela chráneného autorským právom, ktoré sa má verejne šíriť a upraviť podľa tohto ustanovenia, musí byť uvedené meno autora/autorov, okrem prípadov, keď autor výslovne odmietne byť menovaný. V každom výtlačku musí byť taktiež jasne uvedené potvrdenie o spoločnej podpore obidvoch zmluvných strán.

               III.
                     Nezverejňované informácie

               A.
                     Nezverejňované informácie písomnej povahy

               1.
                     Každá zmluvná strana alebo jej účastník určia čo najskôr prostredníctvom vhodných dokumentov, najlepšie v PTR, informácie týkajúce sa tejto dohody, ktoré si neželajú zverejniť, okrem iného s prihliadnutím na tieto kritériá:

               a)
                     dôvernosť informácií v tom zmysle, že informácie nie sú ako celok alebo v zvláštnom usporiadaní alebo zostave ich súčastí všeobecne známe alebo ľahko dostupné zákonnými prostriedkami odborníkom v príslušnom odbore;

               b)
                     skutočná alebo možná obchodná hodnota informácií vďaka ich utajeniu;

               c)
                     predchádzajúca ochrana informácií, ak osoba, ktorá s týmito informáciami oprávnene nakladá, prijala opatrenia na ochranu dôvernosti informácií, ktoré sú dostatočné vzhľadom na okolnosti. V určitých prípadoch sa strany a ich účastníci môžu dohodnúť, že ak nie je určené inak, nemôžu byť informácie poskytnuté, vymieňané alebo vytvorené počas spoločného výskumu podľa tejto dohody ako celok ani čiastočne zverejnené.

               2.
                     Každá strana zaistí, aby strana sama a jej účastníci jasne označovali nezverejňované informácie napríklad vhodným označením alebo obmedzujúcou poznámkou či uzavretím príslušnej dohody o zachovaní mlčanlivosti. Toto ustanovenie sa uplatní aj v prípade všetkých celkových alebo čiastočných reprodukcií uvedených informácií, ktoré sú opatrené rovnakým označením alebo sprievodnými poznámkami. Zmluvná strana, ktorá prijíma nezverejňované informácie na základe tejto dohody, bude rešpektovať ich dôvernú povahu. Tieto obmedzenia sa automaticky ukončia, keď vlastník informácií tieto informácie zverejní.

               3.
                     Nezverejňované informácie oznámené na základe tejto dohody môže prijímajúca strana ďalej sprístupniť osobám v jej okruhu, alebo osobám, ktoré táto strana zamestnáva, a ďalším orgánom alebo agentúram prijímajúcej strany, ktoré sú oprávnené v rámci osobitných postupov prebiehajúceho spoločného výskumu, pod podmienkou, že nezverejňované informácie budú šírené v súlade s písomnou dohodou o utajení a že ich dôverná povaha bude ľahko rozpoznateľná v súlade s vyššie uvedenými ustanoveniami odseku 2.

               4.
                     Na základe vopred udeleného písomného súhlasu zmluvnej strany, ktorá nezverejňovanú informáciu podľa tejto dohody odovzdáva, môže prijímajúca strana túto informáciu šíriť vo väčšom rozsahu, než to dovoľuje ustanovenie predchádzajúceho odseku 3. Zmluvné strany spolupracujú pri príprave postupov podávania žiadostí o predchádzajúci písomný súhlas s týmto šírením vo väčšom rozsahu a jeho získavania, pričom každá zmluvná strana udelí tento súhlas v rozsahu, ktorý jej umožňujú vnútroštátne politiky, nariadenia a právne predpisy.

               B. Nezverejňované informácie nezaznamenané písomne

               1.     V prípadoch, keď poskytujúca zmluvná strana oznamuje nezverejňované informácie ústne, najmä v rámci seminárov, stretnutí, inšpekcií prevádzok alebo laboratórií, uplatňujú sa v primeranej miere ustanovenia odsekov 1 až 4, za predpokladu, že poskytovateľ a príjemca uvedených nezverejňovaných alebo iných dôverných alebo chránených informácií spoločne podpíšu pred začiatkom akejkoľvek ústnej komunikácie memorandum, v ktorom sa vymedzí rozsah a obsah tejto ústnej komunikácie.

               2.      Kontrola

               Podľa ustanovení tejto dohody vyvinie každá zmluvná strana maximálne úsilie o zabezpečenie kontroly nezverejňovaných informácií, ktoré prijala na základe tejto dohody. Ak jedna zo strán zistí, že nie je alebo nebude schopná dodržať ustanovenia o nešírení podľa tohto oddielu, ihneď o tom upovedomí druhú stranu. Zmluvné strany následne konzultujú stanovenie ďalších príslušných opatrení.

               __________________


Dôležité právne oznámenie

|

52006PC0078

Návrh rozhodnutie Rady o uvedení produktov repky olejnej (Brassica napus L., línie Ms8, Rf3 a Ms8xRf3) geneticky modifikovaných na účely tolerancie voči herbicídu na báze glufozinátu amónneho na trh v súlade so smernicou Európskeho parlamentu a Rady 2001/18/ES  /* KOM/2006/0078 v konečnom znení */

	[pic] | KOMISIA EURÓPSKYCH SPOLOČENSTIEV |Brusel, 11.7.2006KOM(2006) 78 v konečnom zneníNávrhROZHODNUTIE RADYo uvedení produktov repky olejnej (Brassica napus L., línie Ms8, Rf3 a Ms8xRf3) geneticky modifikovaných na účely tolerancie voči herbicídu na báze glufozinátu amónneho na trh v súlade so smernicou Európskeho parlamentu a Rady 2001/18/ES(predložená Komisiou)DÔVODOVÁ SPRÁVA1. V súlade s článkom 13 smernice 2001/18/ES belgické orgány prijali oznámenie (referenčný dokument C/BE/96/01) týkajúce sa uvedenia produktov repky olejnej ( Brassica napus L., línie Ms8, Rf3 a Ms8xRf3) geneticky modifikovaných na účely tolerancie voči herbicídu na báze glufozinátu amónneho na trh.2. Oznámenie sa vzťahovalo na pestovanie geneticky modifikovaných produktov repky olejnej ( Brassica napus L., línie Ms8, Rf3 a Ms8xRf3) v Spoločenstve a na ich dovoz do Spoločenstva na všetky účely použitia ako v prípade akejkoľvek inej repky olejnej vrátane ich použitia ako krmiva alebo zložky krmiva, s výnimkou ich použitia ako potraviny alebo zložky potraviny.3. V súlade s článkom 14 uvedenej smernice odovzdal príslušný belgický orgán Komisii svoju hodnotiacu správu týkajúcu sa oznámenia. V hodnotiacej správe sa dospelo k záveru, že geneticky modifikované produkty repky olejnej ( Brassica napus L., línie Ms8, Rf3 a Ms8xRf3) by sa mali uviesť na trh na účely dovozu a spracovania a na použitie ako v prípade akejkoľvek inej repky olejnej, nie však na účely pestovania, ako sa žiadalo.4. Komisia odovzdala hodnotiacu správu všetkým členským štátom, pričom niektoré z nich zniesli námietky voči uvedeniu takýchto produktov na trh a na týchto námietkach trvajú odvolávajúc sa na alergénnosť, toxicitu a plán monitorovania produktov, rozptyl peľu, riziko náhodného uvoľnenia a detekciu produktov. Za daných okolností je Komisia povinná v zmysle článku 18 smernice 2001/18/ES rozhodnúť v súlade s postupom stanoveným v článku 30 ods. 2 smernice, podľa ktorého sa uplatňujú články 5 a 7 rozhodnutia 1999/468/ES so zreteľom na ustanovenia jeho článku 8.5. V súlade s článkom 5 ods. 2 rozhodnutia 1999/468/ES bol návrh opatrení, ktoré sa majú prijať, predložený výboru zriadenému na základe článku 30 smernice 2001/18/ES, ktorý k nim mal zaujať stanovisko.6. Výbor stanovisko nevypracoval, na základe čoho musí Komisia v súlade s článkom 5 ods. 4 rozhodnutia 1999/468/ES bezodkladne predložiť Rade návrh týkajúci sa opatrení, ktoré sa majú prijať, a informovať Európsky parlament (informovaný 6. decembra 2005). Európsky parlament môže uznať za vhodné prijať pozíciu v súlade s článkom 8 uvedeného rozhodnutia.7. V článku 5 ods. 6 rozhodnutia 1999/468/ES sa ustanovuje, že Rada môže, ak je to vhodné vzhľadom na takúto pozíciu, rozhodnúť v súlade s článkom 30 ods. 2 smernice 2001/18/ES kvalifikovanou väčšinou do troch mesiacov. Ak v lehote troch mesiacov vysloví Rada kvalifikovanou väčšinou nesúhlas s návrhom, Komisia ho prehodnocuje; V prípade, že do uplynutia tejto lehoty Rada neprijme navrhovaný vykonávací akt a ani ho neodmietne, navrhnutý vykonávací akt prijíma Komisia.  NávrhROZHODNUTIE RADYo uvedení produktov repky olejnej ( Brassica napus L., línie Ms8, Rf3 a Ms8xRf3) geneticky modifikovaných na účely tolerancie voči herbicídu na báze glufozinátu amónneho na trh v súlade so smernicou Európskeho parlamentu a Rady 2001/18/ES(Iba holandský a francúzsky text je autentický)RADA EURÓPSKEJ ÚNIE,so zreteľom na Zmluvu o založení Európskeho spoločenstva,so zreteľom na smernicu Európskeho parlamentu a Rady 2001/18/ES z 12. marca 2001 o zámernom uvoľnení geneticky modifikovaných organizmov do životného prostredia a o zrušení smernice Rady 90/220/EHS[1], a najmä na jej prvý pododsek článku 18 ods. 1,so zreteľom na návrh Komisie,keďže:(1) Podľa smernice 2001/18/ES, je uvedenie produktu, ktorý obsahuje geneticky modifikovaný organizmus alebo kombináciu geneticky modifikovaných organizmov alebo ktorý pozostáva z geneticky modifikovaného organizmu alebo z kombinácie geneticky modifikovaných organizmov, na trh podmienené písomným súhlasom, ktorý udeľuje príslušný orgán v súlade s postupom ustanoveným v tejto smernici.(2) Spoločnosť Bayer BioScience N.V predložila príslušnému belgickému orgánu oznámenie o uvedení geneticky modifikovaných produktov repky olejnej ( Brassica napus L., línie Ms8, Rf3 a Ms8xRf3) na trh.(3) Oznámenie sa vzťahovalo na pestovanie geneticky modifikovaných produktov repky olejnej ( Brassica napus L., línie Ms8, Rf3 a Ms8xRf3) v Spoločenstve a ich dovoz do Spoločenstva na účely všetkých druhov použitia ako v prípade akejkoľvek inej repky olejnej vrátane ich použitia ako krmiva alebo zložky krmiva, s výnimkou ich použitia ako potraviny alebo zložky potraviny.(4) V súlade s postupom ustanoveným v článku 14 smernice 2001/18/ES pripravil príslušný belgický orgán hodnotiacu správu, ktorá bola predložená Komisii a príslušným orgánom ostatných členských štátov. V hodnotiacej správe sa dospelo k záveru, že geneticky modifikované produkty repky olejnej ( Brassica napus L., línie Ms8, Rf3 a Ms8xRf3) by sa mali uviesť na trh na účely dovozu, spracovávania a na použitie ako v prípade akejkoľvek inej repky olejnej, nie však na účely pestovania, ako sa žiadalo.(5) Príslušné orgány určitých členských štátov vzniesli námietky voči uvedeniu týchto výrobkov na trh.(6) Stanovisko Európskeho úradu pre bezpečnosť potravín sa vzhľadom na námietky vznesené zo strany príslušných orgánov Belgicka a iných členských štátov v súvislosti s pestovaním geneticky modifikovaných produktov repky olejnej ( Brassica napus L., línie Ms8, Rf3 a Ms8xRf3) vzťahuje len na ich dovoz a spracovanie vrátane ich použitia ako zložky krmiva.(7) V stanovisku, ktoré Európsky úrad pre bezpečnosť potravín prijal v septembri 2005, sa dospelo k záveru, že produkty geneticky modifikovanej repky olejnej ( Brassica napus L., línie Ms8, Rf3 a Ms8xRf3) sú pre ľudí a zvieratá a, vzhľadom na zamýšľané použitie, aj pre životné prostredie rovnako bezpečné ako bežná repka olejná. Európsky úrad pre bezpečnosť potravín takisto dospel k záveru, že plán monitorovania uvedený v oznámení je vzhľadom na zamýšľané použitie prijateľný.(8) Z preskúmania všetkých námietok na základe smernice 2001/18/ES, informácií predložených v oznámení a stanoviska Európskeho úradu pre bezpečnosť potravín vyplýva, že nie je dôvod domnievať sa, že uvedenie geneticky modifikovaných produktov repky olejnej ( Brassica napus L. línie Ms8, Rf3 a Ms8xRf3) na trh bude mať nepriaznivý účinok na zdravie ľudí alebo zvierat alebo na životné prostredie.(9) Spracovaný olej z geneticky modifikovanej repky olejnej odvodenej a) z repky olejnej línie Ms8 a zo všetkých bežných krížení, b) z repky olejnej línie Rf3 a zo všetkých bežných krížení a c) z hybridnej kombinácie Ms8 x Rf3 bol uvedený na trh v súlade s článkom 5 nariadenia Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach[2]. V dôsledku toho sa naň vzťahujú požiadavky ustanovené v článku 8 nariadenia Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách[3] a môže sa uvádzať na trh a používať v súlade s podmienkami uvedenými v registri geneticky modifikovaných potravín a krmív Spoločenstva.(10) Geneticky modifikovaným produktom repky olejnej ( Brassica napus L., línie Ms8, Rf3 a Ms8xRf3) by sa mal prideliť jednoznačný identifikátor na účely nariadenia Európskeho parlamentu a Rady (ES) č. 1830/2003 z 22. septembra 2003 o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov a ktorým sa mení a dopĺňa smernica 2001/18/ES[4] a nariadenia Komisie (ES) č. 65/2004 zo 14. januára 2004, ktoré zavádza systém vypracovania a prideľovania jednoznačných identifikátorov pre geneticky modifikované organizmy[5].(11) Na náhodné alebo technicky nevyhnutné stopy geneticky modifikovaných organizmov v produktoch sa nevzťahujú požiadavky na označovanie a sledovateľnosť v súlade s hraničnými hodnotami ustanovenými v smernici 2001/18/ES a nariadení (ES) č. 1829/2003.(12) V zmysle stanoviska Európskeho úradu pre bezpečnosť potravín nie je potrebné stanoviť žiadne osobitné podmienky na zamýšľané použitie produktov, pokiaľ ide o manipuláciu s produktmi alebo balenie produktov a ochranu konkrétnych ekosystémov, prostredí alebo geografických oblastí.(13) Na základe stanoviska Európskeho úradu pre bezpečnosť potravín by sa mal zaviesť vhodný riadiaci systém na zabránenie vstupu semien produktov geneticky modifikovanej repky olejnej ( Brassica napus L., línie Ms8, Rf3 a Ms8xRf3) do pestovateľského reťazca.(14) Pred uvedením produktov na trh by sa mali uplatniť nevyhnutné opatrenia na zabezpečenie ich označovania a sledovateľnosti vo všetkých fázach uvádzania na trh vrátane overovania vhodnou schválenou detekčnou metódou.(15) Výbor zriadený podľa článku 30 smernice 2001/18/ES nezaujal žiadne stanovisko k opatreniam uvedeným v návrhu rozhodnutia Komisie po konzultácii 15. decembra 2005 v súlade s postupom stanoveným v článku 30 ods. 2 uvedenej smernice,PRIJALA TOTO ROZHODNUTIE:Článok 1 SúhlasBez toho, aby boli dotknuté iné právne predpisy Spoločenstva, najmä nariadenie (ES) č. 258/97 a nariadenie (ES) č. 1829/2003, udelí príslušný belgický orgán v súlade s týmto rozhodnutím písomný súhlas na uvedenie produktu určeného v článku 2 na trh, ako to oznámila spoločnosť Bayer BioScience N.V.. (Odkaz C/BE/96/01).V súlade s článkom 19 ods. 3 smernice 2001/18/ES sa v tomto súhlase výslovne vymedzia podmienky ustanovené v článkoch 3 a 4, ktorými je tento súhlas podmienený.Článok 2 Produkty1. Geneticky modifikovanými organizmami, ktoré sa majú uviesť na trh ako produkty alebo zložky produktov (ďalej len „produkty“), sú semená repky olejnej (Brassica napus L.) z jednotlivých samičích alebo samčích línií obsahujúcich Ms8 event, resp. Rf3 event, ako aj semená získané z bežných krížení (hybrid Ms8xRf3) medzi uvedenými samičími a samčími rodičovskými líniami, ktoré obsahujú túto vloženú DNA;samičia línia (Ms8)1.  PTA29- barnase -3’nos:2.  promótor PTA29 špecifický pre bunky tapeta z Nicotiana tabacum3.  gén pre barnázu z Bacillus amyloliquefaciens na vyvolanie samčej sterility4.  časť nekódujúcej oblasti 3’ (3’ nos) génu nopalín syntázy Agrobacterium tumefaciens5.  PssuAra- bar -3’g7:6.  promótor PssuAra z Arabidopsis thaliana7.  gén bar izolovaný z Streptomyces hygroscopicus , na základe ktorého sa zabezpečuje tolerancia voči herbicídu na báze glufozinátu amónneho8.  neprekladaná sekvencia 3’ génu 7 TL-DNA Agrobacterium tumefacienssamčia línia (Rf3)9.  PTA29- barstar -3’nos:10.  promótor PTA29 špecifický pre tapeta z Nicotiana tabacum11.  gén barstar z Bacillus amyloliquefaciens na obnovu fertility12.  časť nekódujúcej oblasti 3’ (3’ nos) génu nopalín syntázy Agrobacterium tumefaciens13.  PssuAra- bar -3’g7:14.  promótor PssuAra z Arabidopsis thaliana15.  gén bar izolovaný z Streptomyces hygroscopicus , na základe ktorého sa zabezpečuje tolerancia voči herbicídu na báze glufozinátu amónneho16.  neprekladaná sekvencia 3’ génu 7 TL-DNA Agrobacterium tumefaciens2. Súhlas sa vzťahuje na semená z potomstva získaného krížením repky olejnej línie Ms8, Rf3 a Ms8xRf3 s akoukoľvek tradične pestovanou repkou olejnou, ktoré sa používajú ako výrobky alebo zložky výrobkov.Článok 3 Podmienky uvedenia na trhProdukty sa môžu používať na rovnaké účely ako každá iná repka olejná s výnimkou pestovania a používania ako potraviny alebo zložky potravín a je možné ich uviesť na trh za týchto podmienok:a) obdobie platnosti súhlasu je 10 rokov odo dňa jeho udelenia,b) jednoznačnými identifikátormi produktov sú:ACS-BNØØ5-8 pre línie obsahujúce výlučne Ms8 event,ACS-BNØØ3-6 pre línie obsahujúce výlučne Rf3 event aACS-BNØØ5-8 x ACS-BNØØ3-6 pre hybridné línie obsahujúce Ms8 event a Rf3 event,c) bez toho, aby bol dotknutý článok 25 smernice 2001/18/ES, držiteľ súhlasu poskytne príslušným orgánom, kedykoľvek ho o to požiadajú, pozitívne a negatívne kontrolné vzorky produktov alebo ich genetického materiálu alebo referenčných materiálov,d) bez toho, aby boli dotknuté osobitné požiadavky na označovanie ustanovené v nariadení (ES) č. 1829/2003, sa podľa vhodnosti na etikete produktu alebo v jeho sprievodnom doklade uvádza: „Tento produkt obsahuje geneticky modifikovanú repku olejnú“ alebo „Tento produkt obsahuje geneticky modifikovanú repku olejnú Ms8“ alebo „Tento produkt obsahuje geneticky modifikovanú repku olejnú Rf3“ alebo „Tento produkt obsahuje geneticky modifikovanú repku olejnú Ms8xRf3“, s výnimkou prípadov, ak iné právne predpisy Spoločenstva stanovujú hraničnú hodnotu, pod ktorej úrovňou sa nevyžaduje uvádzať také informácie, ae) pokiaľ nebol udelený súhlas na uvedenie produktov na trh na účely pestovania, uvádza sa na etikete produktov alebo v ich sprievodnom doklade, že produkt „nie je určený na pestovanie“.Článok 4 Monitorovanie1. Počas obdobia platnosti súhlasu je držiteľ súhlasu povinný zabezpečiť, aby sa zaviedol a vykonával plán monitorovania, ktorý je uvedený v oznámení a pozostáva zo všeobecného plánu pozorovania, na kontrolu nepriaznivých účinkov na zdravie ľudí a zvierat alebo na životné prostredie vznikajúcich pri manipulácii s produktom alebo pri používaní produktu.2. Držiteľ súhlasu priamo informuje prevádzkovateľov a používateľov o bezpečnostných a všeobecných vlastnostiach výrobku a o podmienkach týkajúcich sa monitorovania vrátane vhodných opatrení, ktoré sa majú prijať v prípade náhodného uvoľnenia zŕn do prostredia. Technické usmernenia na implementáciu tohto článku sú uvedené v prílohe k tomuto rozhodnutiu.3. Držiteľ súhlasu podáva Komisii a príslušným orgánom členských štátov výročné správy o výsledkoch monitorovacích aktivít.4. Bez toho, aby bol dotknutý článok 20 smernice 2001/18/ES, držiteľ súhlasu a(alebo) príslušný orgán členského štátu, ktorému bolo predložené pôvodné oznámenie, v prípade potreby a po dohode s Komisiou a s príslušným orgánom členského štátu, ktorému bolo predložené pôvodné oznámenie, reviduje oznámený plán monitorovania na základe výsledkov monitorovacích aktivít. Návrh revidovaného plánu monitorovania sa predloží príslušným orgánom členských štátov.5. Držiteľ súhlasu má byť schopný predložiť Komisii a príslušným orgánom členských štátov dôkazy o tom, že:a) prostredníctvom existujúcich monitorovacích sietí uvedených v pláne monitorovania, ktorý je uvedený oznámení, sa zhromažďujú informácie relevantné pre monitorovanie výrobku ab) sa dohodlo sprístupniť uvedené informácie z existujúcich monitorovacích sietí držiteľovi súhlasu pred dátumom predloženia správ o monitorovaní Komisii a príslušným orgánom členských štátov v súlade s odsekom 3.Článok 5 ÚčinnosťToto rozhodnutie sa uplatňuje odo dňa schválenia osobitných detekčných metód pre Ms8 event a Rf3 event a pre hybrid repky olejnej Ms8xRf3 referenčným laboratóriom Spoločenstva podľa prílohy k nariadeniu (ES) č. 1829/2003 a podľa nariadenia Komisie (ES) č. 641/2004[6] o podrobných pravidlách pre vykonávanie nariadenia (ES) č. 1829/2003.Toto rozhodnutie je určené Belgickému kráľovstvu.V Bruseli [...]Za RaduPredsedaPRÍLOHATechnické usmernenia na implementáciu článku 4 ods. 21. Držiteľ súhlasu by mal informovať prevádzkovateľov v Spoločenstve, ktorí nakladajú s voľnými zmesami repky olejnej, ktoré môžu obsahovať repku olejnú Ms8, Rf3 a Ms8xRf3, alebo spracúvajú také zmesi, o tom, žea) bol udelený súhlas na dovoz repky olejnej Ms8, Rf3 a Ms8xRf3 do Spoločenstva a jej používanie v Spoločenstve v súlade s vymedzením podľa článku 3 rozhodnutia,b) zostavenie všeobecného plánu pozorovania nepredvídateľných nepriaznivých účinkov vyplývajúcich z uvedenia repky olejnej Ms8, Rf3 a Ms8xRf3 na uvedené účely na trh je podmienkou pre udelenie súhlasu.2. Držiteľ súhlasu by mal ustanoviť pre potreby prevádzkovateľov národnú kontaktnú osobu, ktorej sa oznamujú akékoľvek nepredvídateľné nepriaznivé účinky.3. Držiteľ súhlasu by mal informovať prevádzkovateľov o tom, že Európsky úrad pre bezpečnosť potravín (EÚBP) vyhodnotil možnosť náhodného uvoľnenia repky olejnej Ms8, Rf3 a Ms8xRf3 a jeho následky v kontexte so zamýšľaným použitím. Držiteľ súhlasu by mal udržiavať pravidelné kontakty s prevádzkovateľmi, aby zabezpečil, že sú informovaní o akýchkoľvek zmenách súčasných postupov, ktoré môžu zmeniť závery posudzovania rizika pre životné prostredie.4. Držiteľ súhlasu by mal zabezpečiť, aby si prevádzkovatelia boli vedomí možnosti, že náhodné uvoľnenie repky olejnej Ms8, Rf3 a Ms8xRf3 v prístavoch a drviacich zariadeniach môže mať za následok vyklíčenie a usadenie rastlín zo samovýsevu, medzi ktorými by sa mohla vyskytovať repka olejná Ms8, Rf3 a Ms8xRf3.5. V prípade, že sa medzi rastlinami repky olejnej zo samovýsevu vyskytuje repka olejná Ms8, Rf3 a Ms8xRf3, držiteľ súhlasu by mal :a) informovať prevádzkovateľov, že tieto rastliny by sa mali zlikvidovať, aby sa minimalizovala možnosť nepredvídateľných nepriaznivých účinkov vyvolaných repkou olejnou Ms8, Rf3 a Ms8xRf3,b) poskytnúť prevádzkovateľom príslušné plány na likvidáciu rastlín repky olejnej zo samovýsevu, medzi ktorými sa vyskytuje repka olejná Ms8, Rf3 a Mas8xRf3.6. Podľa článku 4 ods. 5 smernice 2001/18/ES a časti C bod 1.6 rozhodnutia Rady 2002/811/ES z 3. októbra 2002, ktorým sa zavádzajú usmerňujúce pokyny dopĺňajúce prílohu VII smernice 2001/18/ES[7], môžu členské štáty vykonávať kontroly a/alebo dodatočné monitorovanie vzhľadom na náhodné uvoľnenie semien repky olejnej Ms8, Rf3 a Ms8xRf3 a identifikovať možné nepredvídateľné nepriaznivé účinky vyplývajúce z takéhoto uvoľnenia.[1] Ú. v. ES L 106, 17.4.2001, s. 1. Smernica naposledy zmenená a doplnená nariadením (ES) č. 1830/2003 (Ú. v. EÚ L 268, 18.10.2003, s. 24).[2] Ú. v. ES L 43, 14.2.1997, s. 1. Nariadenie naposledy zmenené a doplnené nariadením (ES) č. 1882/2003 (Ú. v. EÚ L 284, 31.10.2003, s. 1).[3] Ú .v. EÚ L 268, 18.10.2003, s. 1.[4] Ú. v. EÚ L 268, 18.10.2003, s. 24.[5] Ú. v. EÚ L 10, 16.1.2004, s. 5-10.[6] Ú. v. EÚ L 102, 7.4.2004, s. 14.[7] Ú. v. ES L 280, 18.10.2002, s. 27.


title: Návrh rozhodnutia Rady o vymenovaní osobitného koordinátora Paktu stability pre juhovýchodnú Európu

text:
                  KOMISIA EURÓPSKYCH SPOLOČENSTIEV

                                                Brusel, 1.12.2004
                                                KOM(2004) 782 v konečnom znení

                                        Návrh

                               ROZHODNUTIA RADY

     o vymenovaní osobitného koordinátora Paktu stability pre juhovýchodnú Európu

                                (predložená Komisiou)

SK                                                                                SK
 ---pagebreak---                                              ODÔVODNENIE

     Pakt stability pre juhovýchodnú Európu (PS) je regionálny rámec politiky, ktorý bol zriadený
     medzinárodným spoločenstvom 10. júna 1999 v Kolíne s cieľom podporovať krajiny v tomto
     regióne v ich úsilí budovať mier, rozvíjať demokraciu, podporovať dodržiavanie ľudských
     práv a budovať hospodársku prosperitu a dosiahnuť stabilitu v regióne ako celku. Odsek 13
     Paktu stability pre juhovýchodnú Európu stanovuje, že pakt stability bude mať osobitného
     koordinátora, ktorého vymenuje Európska únia po porade s úradujúcim predsedom OBSE
     a ďalšími účastníkmi, a ktorého schváli úradujúci predseda OBSE.

     V súlade s nariadením Rady (ES) č. 1080/2000 z 22. mája 2000 o podpore pre Dočasnú misiu
     Organizácie Spojených národov v Kosove (UNMIK), Úrad vysokého predstaviteľa v Bosne a
     Hercegovine (OHR) a Pakt stability pre juhovýchodnú Európu (PS)1, Rada na základe návrhu
     Komisie každoročne vymenuje osobitného koordinátora paktu stability. Je preto potrebné, aby
     Rada do 31. decembra 2004 prijala rozhodnutie o vymenovaní osobitného koordinátora, ktoré
     sa bude uplatňovať od 1. januára 2005 do 31. decembra 2005.

     Komisia konzultovala s úradujúcim predsedom OBSE a ďalšími účastníkmi v pakte stability
     a navrhuje, aby Rada za osobitného koordinátora paktu stability znovu vymenovala Dr.
     Erharda Buseka. Mandát osobitného koordinátora vychádza z mandátu ustanoveného
     v rozhodnutí Rady (ES) č. 2003/910 z 22. decembra 2003 o vymenovaní osobitného
     koordinátora Paktu stability pre juhovýchodnú Európu na rok 20042.

     1
            Ú. v. ES L 122, 24.5.2000, s. 27. Nariadenie naposledy zmenené a doplnené nariadením Rady (ES) č.
            2098/2003 z 27. novembra 2003 (Ú. v. EÚ L 316, 29.11.2003, s. 1).
     2
            Ú. v. EÚ L 342, 30.12.2003, s. 51.
SK                                                     2                                                        SK
 ---pagebreak---                                                       Návrh

                                           ROZHODNUTIA RADY

           o vymenovaní osobitného koordinátora Paktu stability pre juhovýchodnú Európu

     RADA EURÓPSKEJ ÚNIE,

     so zreteľom na Zmluvu o založení Európskeho spoločenstva,

     so zreteľom na nariadenie Rady (ES) č. 1080/2000 z 22. mája 2000 o podpore pre Dočasnú
     misiu Organizácie Spojených národov v Kosove (UNMIK), Úrad vysokého predstaviteľa v
     Bosne a Hercegovine (OHR) a Pakt stability pre juhovýchodnú Európu (PS)3, najmä na jeho
     článok 1a,

     so zreteľom na návrh Komisie,

     keďže:

     (1)      Dňa 10. júna 1999 sa ministri zahraničných vecí členských štátov Európskej únie
              a Európska komisia, spolu s ostatnými účastníkmi Paktu stability pre juhovýchodnú
              Európu, dohodli na ustanovení Paktu stability pre juhovýchodnú Európu, ďalej len
              „pakt stability“.

     (2)      Článok 1a nariadenia Rady (ES) č. 1080/2000 z 22. mája 2000 ustanovuje každoročný
              postup vymenovania osobitného koordinátora paktu stability.

     (3)      Spolu s vymenovaním je potrebné ustanoviť mandát pre osobitného koordinátora.
              Skúsenosti ukázali, že mandát ustanovený v nariadení Rady (ES) č. 2003/910 z 22.
              decembra 2003 o vymenovaní osobitného koordinátora Paktu stability pre
              juhovýchodnú Európu na rok 20044 je primeraný.

     (4)      Je vhodné ustanoviť jasné hranice zodpovednosti, ako aj usmernenia týkajúce sa
              koordinácie a poskytovania správ,

     ROZHODLA TAKTO:

                                                     Článok 1

     Týmto sa za osobitného koordinátora Paktu stability pre juhovýchodnú Európu vymenúva Dr.
     Erhard BUSEK.

     3
              Ú. v. ES L 122, 24.5.2000, s. 27. Nariadenie naposledy zmenené a doplnené nariadením Rady (ES) č.
              2098/2003 z 27. novembra 2003 (Ú. v. EÚ L 316, 29.11.2003, s. 1).
     4
              Ú. v. EÚ L 342, 30.12.2003, s. 51.

SK                                                       3                                                        SK
 ---pagebreak---                                              Článok 2

     Osobitný koordinátor vykonáva úlohy ustanovené v bode 13 dokumentu o pakte stability z 10.
     júna 1999.

                                             Článok 3

     V záujme dosiahnutia cieľa uvedeného v článku 2 plní osobitný koordinátor v rámci svojho
     mandátu tieto úlohy:

     (a)     podporovať dosiahnutie cieľov paktu v rámci jednotlivých krajín a medzi
             jednotlivými krajinami všade tam, kde sa potvrdzuje, že pakt stability má pridanú
             hodnotu;

     (b)     predsedať Regionálnemu stolu pre juhovýchodnú Európu;

     (c)     udržiavať úzke kontakty so všetkými účastníkmi a štátmi uľahčujúcimi činnosť
             v rámci paktu stability, organizáciami a inštitúciami paktu stability, ako aj
             príslušnými regionálnymi iniciatívami a organizáciami, s cieľom podporovať
             regionálnu spoluprácu a posilniť zodpovednosť krajín regiónu za dianie v regióne;

     (d)     úzko spolupracovať so všetkými inštitúciami Európskej únie a jej členskými štátmi,
             s cieľom presadzovať úlohu Európskej únie v pakte v súlade s bodmi 18, 19 a 20
             dokumentu o pakte stability a zabezpečiť komplementaritu medzi činnosťou v rámci
             paktu a stabilizačným a asociačným procesom;

     (e)     podľa vhodnosti sa pravidelne a spoločne stretávať s predsedami pracovných stolov
             s cieľom zabezpečiť celkovú strategickú koordináciu a činnosti sekretariátu
             Regionálneho stola pre juhovýchodnú Európu a jeho nástrojov;

     (f)     pracovať na základe zoznamu prioritných činností pre pakt stability, ktoré sa majú
             uskutočniť počas roka 2005, schváleného vopred a po porade s účastníkmi paktu
             stability a priebežne revidovať pracovné metódy a štruktúry paktu stability na
             zabezpečenie konzistencie a účinného využívania zdrojov.

                                             Článok 4

     Osobitný koordinátor uzatvára finančnú dohodu s Komisiou.

                                             Článok 5

     Činnosť osobitného koordinátora je koordinovaná s činnosťou generálneho tajomníka
     Rady/Vysokého predstaviteľa pre SZBP, predsedníctva Rady a Komisie, najmä v rámci
     neformálneho poradného výboru. Na mieste sa udržiava úzka spolupráca s predsedníctvom
     Rady, Komisiou, vedúcimi misií členských štátov, osobitnými predstaviteľmi Európskej únie,
     ako aj s Úradom Vysokého predstaviteľa v Bosne a Hercegovine a s civilnou správou
     Organizácie spojených národov v Kosove.

SK                                               4                                                SK
 ---pagebreak---                                              Článok 6

     Osobitný koordinátor podáva podľa vhodnosti správy Rade a Komisii. Naďalej pravidelne
     informuje Európsky parlament o svojej činnosti.

                                             Článok 7

     Toto rozhodnutie nadobúda účinnosť dňom jeho uverejnenia v Úradnom vestníku Európskej
     únie.

     Uplatňuje sa od 1. januára 2005 do 31. decembra 2005.

     V Bruseli

                                               Za Radu
                                               predseda

SK                                               5                                           SK


               EURÓPSKA KOMISIA
            V Bruseli6. 7. 2015
            COM(2015) 325 final
            2015/0142(NLE)
            Návrh
            ROZHODNUTIE RADY,
            ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Moldavskej republiky k Dohode o vládnom obstarávaní

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Dňa 7. januára 2002 Moldavská republika predložila žiadosť o pristúpenie k Dohode Svetovej obchodnej organizácie o vládnom obstarávaní (ďalej len „GPA“). Dňa 13. septembra 2012, 16. januára 2014 a 24. júna 2014 predložila prepracované ponuky týkajúce sa rozsahu pôsobnosti.

               Komisia dohodla v mene Únie celý rad záväzkov týkajúcich sa otvorenia trhu Moldavskou republikou, a to tak v rámci dvojstranných rokovaní, ako aj v rámci Výboru Svetovej obchodnej organizácie pre vládne obstarávanie (ďalej len „výbor GPA“).

               Moldavská republika následne 27. mája 2015 predložila výboru GPA svoju konečnú ponuku. Zhrnutie konečnej ponuky Moldavskej republiky a jej posúdenie Komisiou sú uvedené ďalej.

               Toto rozhodnutie umožňuje Komisii vyjadriť v rámci výboru GPA stanovisko Únie k pristúpeniu Moldavskej republiky.

               •Súlad s existujúcimi ustanoveniami v danej oblasti politiky

                  Ide o štandardný postup, ktorý sa uplatňuje, keď Komisia potrebuje vyjadriť stanovisko Únie k pristúpeniu tretej krajiny v rámci výboru GPA.

               •Súlad s ostatnými politikami Únie

               Neuplatňuje sa.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               V článku 218 ods. 9 Zmluvy o fungovaní Európskej únie (ďalej len „ZFEÚ“) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada by mala na návrh Komisie prijať rozhodnutie, ktorým sa stanoví pozícia, ktorá sa má prijať v mene Únie. Rozhodnutie výboru GPA, ktorým sa stanovia podmienky pristúpenia Moldavskej republiky, spadá do rozsahu pôsobnosti článku 218 ods. 9 ZFEÚ, pretože sa prijíma v rámci orgánu zriadeného medzinárodnou dohodou a bude mať právne účinky.

               •Subsidiarita (v prípade iných ako výlučných právomocí)

               EÚ má výlučnú právomoc v záležitostiach súvisiacich s obchodom. Najväčší pákový efekt vo vzťahu k tretím krajinám je možné zabezpečiť zosúladenými opatreniami na úrovni Únie.

               •Proporcionalita

               Neuplatňuje sa.

               •Výber nástroja

               V článku 218 ods. 9 Zmluvy o fungovaní Európskej únie sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada by mala na návrh Komisie prijať rozhodnutie, ktorým sa stanoví pozícia, ktorá sa má prijať v mene Únie.

               3.VÝSLEDKY NÁSLEDNÝCH HODNOTENÍ, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Následné hodnotenia/kontroly vhodnosti existujúcich právnych predpisov

               Neuplatňuje sa.

               •Konzultácie so zainteresovanými stranami

               Neuplatňuje sa.

               •Získavanie a využívanie expertízy

               Neuplatňuje sa.

               •Posúdenie vplyvu

               Pristúpenie tretej krajiny k medzinárodnej dohode, ktorej je Únia zmluvnou stranou, si nevyžaduje posúdenie vplyvu.

               •Vhodnosť právnych predpisov a ich zjednodušenie

               Neuplatňuje sa.

               •Základné práva

               Neuplatňuje sa.

               4.VPLYV NA ROZPOČET

               Žiadny.

               5.OSTATNÉ PRVKY

               •Plány vykonávania a monitorovanie, hodnotenie a predkladanie správ

               Neuplatňuje sa.

               •Vysvetľujúce dokumenty (v prípade smerníc)

               Neuplatňuje sa.

               •Podrobné vysvetlenie konkrétnych ustanovení návrhu

               Konečná ponuka Moldavskej republiky

               Záväzky týkajúce sa prístupu na trh (zahrnuté subjekty, tovar, služby a stavebné služby)

               Finančné limity

               Finančné limity v súvislosti s jednotlivými prílohami ponúknuté Moldavskou republikou zodpovedajú bežným finančným limitom uplatňovaným zmluvnými stranami GPA. Moldavská republika však prostredníctvom poznámok pod čiarou poskytuje dvojročné prechodné obdobie pre finančné limity uplatňované na obstarávanie tovaru a služieb uskutočňované subjektmi, na ktoré sa vzťahujú prílohy 1 až 3.

               Subjekty

               V prílohe 1 („Subjekty ústrednej štátnej správy“) Moldavská republika uvádza vyčerpávajúci zoznam zahŕňajúci subjekty ústrednej štátnej správy, k obstarávaniu ktorých majú zmluvné strany GPA prístup. V tejto prílohe nie sú zahrnuté žiadne poznámky. Finančné limity, pokiaľ ide o tovar a služby, sú na prvý rok po pristúpení stanovené na 300 000 SDR, na druhý rok na 200 000 SDR.

               Do prílohy 2 („Subjekty štátnej správy na nižšej úrovni“) Moldavská republika zahrnula vyčerpávajúci zoznam miestnych verejných obstarávateľov vymedzených v zákone č. 436-XVI z 28. decembra 2006 o miestnej verejnej správe. V poznámke k tejto prílohe Moldavská republika spresňuje, že uvedené subjekty zahŕňajú aj ich podriadené subjekty a organizácie, ktoré sú pod dohľadom alebo kontrolou takýchto orgánov. Finančné limity, pokiaľ ide o tovar a služby, sú na prvý rok po pristúpení stanovené na 400 000 SDR, na druhý rok na 300 000 SDR.

               V prílohe 3 („Iné subjekty“) Moldavská republika poskytuje zmluvným stranám GPA prístup k obstarávaniu všetkých právnických osôb (orgánov, inštitúcií a nadácií), ktoré sa riadia verejným právom a nemajú priemyselný alebo obchodný charakter a na obstarávanie ktorých sa vzťahuje zákon č. 96-XVI z 13. apríla 2007 o vládnom obstarávaní. Uvedená príloha obsahuje orientačný zoznam takýchto subjektov.

               Moldavská republika navyše v rámci prílohy 3 ponúka prístup k obstarávaniu všetkých právnických osôb podľa vnútroštátneho práva, ktoré pôsobia v odvetviach verejnoprospešných služieb, ako je výroba, preprava alebo distribúcia pitnej vody, elektriny a/alebo tepelnej energie, v oblasti prístavných alebo iných terminálových zariadení, letiskových zariadení, v oblasti mestskej dopravy a železničnej dopravy. Zahrnutý je orientačný zoznam subjektov. V tejto prílohe nie sú uvedené žiadne výhrady.

               Finančné limity, pokiaľ ide o tovar a služby, sú na prvý rok po pristúpení stanovené na 600 000 SDR, na druhý rok na 500 000 SDR.

               Tovar

               Tovar uvedený Moldavskou republikou je takmer totožný s tovarom stanoveným EÚ. Moldavská republika konkrétne do prílohy 4 zahrnula aj 36., 72., 88. a 97. kapitolu harmonizovaného systému (ďalej len „HS“). Vyňala však položky 6505, 8208 a 8903.

               Pri následných zmenách svojej konečnej ponuky, ktoré boli naposledy oznámené 27. mája 2015, Moldavská republika do zoznamu zahrnutých kategórií tovaru a zariadení pre ministerstvo obrany ďalej doplnila 85. kapitolu HS, pričom vyňala položky 8503, 8513 a 8515.

               Služby

               Moldavská republika stanovuje zoznam zahrnutých služieb, ktorý je rozsiahlejší než zoznam EÚ. V poznámke o reciprocite uvedenej v prílohe sa však uvádza, že tieto služby sú vo vzťahu ku konkrétnej strane zahrnuté, len pokiaľ ich táto strana zahrnula do svojej prílohy 5.

               Stavebné služby

               Moldavská republika ponúka v rámci svojej prílohy 6 celý oddiel 51 predbežnej ústrednej klasifikácie produkcie. Neponúka žiadne zmluvné koncesie na stavebné práce.

               Všeobecné poznámky

               V prílohe 7 Moldavská republika uvádza tri poznámky. Poznámka 1 sa týka obstarávania poľnohospodárskych produktov, ktoré sa vykonáva na podporu poľnohospodárskych podporných programov a programov pre ľudskú obživu, pričom je totožná s prvou časťou poznámky 1, ktorú v prílohe 7 uvádza EÚ. Ďalšie dve poznámky sa nevzťahujú na EÚ.

               Právne predpisy Moldavskej republiky

               Právne predpisy Moldavskej republiky v oblasti verejného obstarávania sú nediskriminačné. Nezahŕňajú žiadne ustanovenia, na základe ktorých by zaobchádzanie s domácimi dodávkami a dodávateľmi bolo priaznivejšie ako zaobchádzanie priznané zahraničným dodávateľom alebo dodávkam. Právne predpisy Moldavskej republiky týkajúce sa verejného obstarávania sa zdajú otvorené, transparentné a nediskriminačné, čo je v súlade s požiadavkami GPA.

               Posúdenie ponuky Moldavskej republiky Komisiou

               Konečná ponuka Moldavskej republiky počíta s rozsiahlou pôsobnosťou vzťahujúcou sa na subjekty ústrednej štátnej správy, subjekty štátnej správy na nižšej úrovni a subjekty pôsobiace v odvetví verejnoprospešných služieb, tovaru, služieb a stavebných služieb. Preto je uspokojivá a prijateľná. Právne predpisy Moldavskej republiky o vládnom obstarávaní sú v súlade s GPA.

               Do dodatku I EÚ sa zahrnú najmä tieto podmienky pristúpenia Moldavskej republiky:

               Vzhľadom na skutočnosť, že Moldavská republika stanovuje vo svojej prílohe 1 vyčerpávajúci zoznam subjektov, prístup tovaru, služieb, dodávateľov a poskytovateľov služieb z Moldavskej republiky k rozsahu pôsobnosti EÚ by mal zodpovedať rozsahu pôsobnosti uvedenému v oddiele 2 bode 2 prílohy 1 EÚ, teda prístupu k obstarávaniu verejných obstarávateľov z ústrednej štátnej správy uvedených v prílohe 1.

               Odporúčanie

               Očakáva sa, že pristúpenie Moldavskej republiky ku GPA veľmi pozitívne prispeje k ďalšiemu medzinárodnému otváraniu sa trhov verejného obstarávania, a to tým, že sa ním zvýši počet zmluvných strán GPA a tým sa ďalšie krajiny povzbudia k tomu, aby pristúpili ku GPA. Komisia odporúča, aby sa konečná ponuka Moldavskej republiky prijala s už uvedenými podmienkami.

               V súlade s tým sa navrhuje, aby Komisia bola poverená vyjadriť vo Výbore pre vládne obstarávanie pozíciu Únie, ktorá spočíva v súhlase s pristúpením Moldavskej republiky a ktorá by sa mala zohľadniť v rozhodnutí výboru GPA o pristúpení Moldavskej republiky.

               2015/0142 (NLE)

               Návrh

               ROZHODNUTIE RADY,

               ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Moldavskej republiky k Dohode o vládnom obstarávaní

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dňa 7. januára 2002 Moldavská republika predložila žiadosť o pristúpenie k Dohode o vládnom obstarávaní (ďalej len „GPA“).

               (2)Záväzky Moldavskej republiky týkajúce sa rozsahu pôsobnosti sú stanovené v jej konečnej ponuke, ktorá bola ďalej upravená tak, ako bolo zmluvným stranám GPA oznámené 27. mája 2015.

               (3)Konečná ponuka Moldavskej republiky počíta s rozsiahlou pôsobnosťou vzťahujúcou sa na subjekty ústrednej štátnej správy, subjekty štátnej správy na nižšej úrovni a subjekty pôsobiace v odvetví verejnoprospešných služieb, tovaru, služieb a stavebných služieb. Preto je uspokojivá a prijateľná. Podmienky pristúpenia Moldavskej republiky, ako sú uvedené v prílohe k tomuto rozhodnutiu, sa zohľadnia v rozhodnutí prijatom Výborom pre vládne obstarávanie (ďalej len „výbor GPA“) v súvislosti s pristúpením Moldavskej republiky.

               (4)Očakáva sa, že pristúpenie Moldavskej republiky ku GPA pozitívne prispeje k ďalšiemu medzinárodnému otváraniu sa trhov verejného obstarávania.

               (5)V článku XXII ods. 2 GPA sa stanovuje, že ktorýkoľvek člen WTO môže pristúpiť ku GPA za podmienok dohodnutých medzi týmto členom a zmluvnými stranami, pričom tieto podmienky sa stanovia v rozhodnutí výboru GPA.

               (6)Preto je potrebné stanoviť pozíciu, ktorá sa má v súvislosti s pristúpením Moldavskej republiky zaujať v mene Únie vo výbore GPA,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Európskej únie vo Výbore pre vládne obstarávanie, je schváliť pristúpenie Moldavskej republiky k Dohode o vládnom obstarávaní s výhradou osobitných podmienok pristúpenia stanovených v prílohe k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

    ---documentbreak---

               EURÓPSKA KOMISIA
            V Bruseli6. 7. 2015
            COM(2015) 325 final
            PRÍLOHY
            k
            návrhu rozhodnutia Rady,
            ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Moldavskej republiky k Dohode o vládnom obstarávaní

               PRÍLOHA

               PODMIENKY PRISTÚPENIA MOLDAVSKEJ REPUBLIKY K DOHODE O VLÁDNOM OBSTARÁVANÍ STANOVENÉ EÚ

               Po pristúpení Moldavskej republiky k Dohode o vládnom obstarávaní bude oddiel 2 bod 2 („Verejní obstarávatelia ústrednej štátnej správy členských štátov EÚ“) prílohy 1 k dodatku I Európskej únie znieť takto:

               „2. Pre tovar, služby, dodávateľov a poskytovateľov služieb z Izraela, Čiernej Hory a Moldavskej republiky obstarávanie týmito verejnými obstarávateľmi ústrednej štátnej správy.“